
Mozart Don Giovanni című operájának elemző bemutatása

Mozart a Don Giovanniban két ellentétes világot állít szembe egymással. Ez a két világ az érzéki zsenialitás, amit Don Giovanni képvisel, a másik pedig a Kormányzó által megtestesített morális, szellemi világ. Mindkét szereplő a saját világának minden jellegzetességét magában hordozza, amit a cselekmény, a szöveg és a zene is mesterien demonstrál. Ezzel a két hatalommal szemben áll az opera többi szereplője, az emberi világ képviselői, akik e két földöntúli hatalom hatásait tapasztalják és élik meg.
Az opera árnyaltságát mutatja, hogy a jó és a rossz nem könnyen megkülönböztethető, illetve definiálható. Mozart zseniális zenei tehetsége teszi igazán összetetté és életszerűvé az opera kérdésfeltevését, mely ezáltal méltán nevezhető a világ egyik legmesteribben megalkotott operájának.



